- हाइ रे दैवा, आइ मरदाबा साँझे कोना आबि गेलै !
 -ले बलैया, ई सरकरबो हमरे टेंशन बढ़ा देलकै । एकरा कतौ पीने बिना रहि हेतै जे ।
 -तेँ ने आइ जल्दीए तोरा लग आबि गेलियौ गै ।
 -हम कोनो दारू रखने छीयौ जेँ तोरा पिया देबौ ।
 -त' तोरा मने की । तोहर पिरेममे जते निशा छै तते सार ई दारूओमे कहाँ छलै । देखलहीं ने झख मारि क' तोरे लग आब' पड़लै . . . आ ने कने पिरेम क' लै छीयै. . . धियापुता बड पैघ भेलौ. . एगो टेहलुक चाही कि ने ।
 -मार बाढ़नि । सत्ते मरदाबा बौरा गेल छै । आर-दर बाजि रहल छै ।
 ई कहिते कहिते मौगियाक श्यामला गाल ललिया गेल छलै ।
 बड खराब मौसम छलै । पारा 45℃ पार क' चुकल छलै । रघुनाथ एसी कारसँ बाहर निकल कन्सट्रक्सन साइटपर पहुँचल । लंचक समय छलै तेँ ओत' एक्का-दुक्का मजदूर सब छलै आ छलहियो से लंचक भाद आराममे छल । रघुनाथ आइ भेल सब काजकेँ देख रहल छल । जखन गोदाममे गेल त' देखलक जे एकटा अधवयसु मजदूर असगरे ट्रकसँ सिमेंटक बोरा उतारि क' गोदाममे राखि रहल छल । ओकरा देख रघुनाथके कने आश्चर्यो भेलै आ तेँ पूछि देलक-'अरे तूँ लंचपर नै गेलहीं ।
 -नै साहेब,सोचली जे खाना त' घरोपर हेतै ताले कने काजे क' लै छिकियै । ' घामक बुन्न आंगुरसँ पोछैत ओ जबाब देलक ।
 - एना कोना काज चलतै । बिन खेने ऐ गर्मीमे तूँ नै सकबिहीं । जो ने जखन कंपनी सबकेँ खाना दै छै त खाइमे कोन हर्ज छौ !
 -छोड़ि दियौ मालिक । एक लोटा पानि पीब लेलियै एखने । ओनाहितो त' लंच टाइम समाप्ते भ' गेल छिकै ने ।
 - नै नै, ई सब नै चलतौ । टाइम खतम भ' गेलै तैसँ की? चल तोरा हम खाना मँगा दै छियौ ।
 मजदूरक हाथ-पैर बुझू जे फूलि गेलै । ओ टस-से-मस ने भेल । जखन रघुनाथ बेसी तमसेलै त' ओ डेराइत बाजल- मालिक हम खाना टिफिनमे ल' लेने छीयै । घर ल' क' चलि जेबै ।
 - से किए रौ । खेलहीं किए नै ।
 - मालिक धिया-पुता लेल ल' जेबै । ओकरा आरकेँ दालि-भातक दर्शनो नै ने होइ छै । असल बात त' ई छिकै मालिक जे दालि-भात हमरो नीक लागै छै । सोचै छिकियै जे एखन छौड़ा आरकेँ खुएबै तखने ने हमरा बुढ़ारीमे दालि-भात खुएतै । बुढ़ारीमे गंजन नै होइ ताहि डरे भुखलो रहि धिया-पुताकेँ नीक-नीकुत खुबै छिकियै मालिक ।
 रघुनाथक आँखि डबडबा गेल छलै ।
 - बाबू अपन कलम बाग बेच दहक ।
 -से किए रौ ?
 -हमरा टाकाक खगता अछि । दरभंगामे 30 लाखक कट्ठा जमीन द' रहल छै सएह किनबैं ।
 - एँ रौ, अपने रहै छें दिल्ली आ जमीन लेबें दरभंगामे ! एना किए ?
 - हौ बाबू, तूँ सब किछ नै बुझै छहो । ओत' घर बना भाड़ापर लगा देबै । बड प्रॉफिट छै एहिमे।
 - वाह रे , कहबी छै ने जे पूत कपूत भयो त' कालक डर गयो । गाममे हवेली भकोभण्ड पड़ल छौ आ शहरमे फाइबस्टार ठाढ़ करता बुड़िबान नहितन । कियो सारा परक तुलसी उपाड़ि आंगनमे रोपलकैए जे तूँ सोचि लेलहीं ई सब ।
 - ई की सारा- तारा सब बकि रहल छहो । किछ माँथमे नै घुसलै ।
 - ते ने तोरा बकलेल कहै छीयौ । गाममे अरजल सम्पतिकेँ मरघट पहुचा क' शहरक रमन-चमन किनब नीक बात नै । आबि जो अपन माँटिपर । मरनासन्न पड़ल ई बाप आ एतुका सम्पतिपर उगल अशा रूपी तुलसीकेँ जुनि उपाड़ ।
 चिन्ता जुनि करिह'
बौआ तोँ चिन्ता जुनि करिह'
कनेक बाहर निकल'
तोँ लाज नै करिह'
तूँ नोर नै बहबिह'
तूँ मिसियो नै घबड़ैह'
जीतले रहब'
बढ़ैत चल'
नहूँ नहूँ ससरैत चल'
क्षमताकेँ देखार कर'